b'\n_START_ARTICLE_\nFlorinas (Florencija)\n_START_PARAGRAPH_\nFlorinas\xc2\xa0\xe2\x80\x93 auksin\xc4\x97 moneta, kaldinta Florencijos respublikoje 1252\xe2\x80\x931523\xc2\xa0m., kurios pavidalas ir aukso kiekis prakti\xc5\xa1kai nesikeit\xc4\x97. Florino monetoje buvo 3,5 g aukso._NEWLINE_Florencijos florinas (fiorino d\xe2\x80\x99oro) buvo pirmoji Europos moneta nuo VII a., kuri buvo kaldinta pakankamai dideliais kiekiais, kad b\xc5\xabt\xc5\xb3 svarbi komercin\xc4\x97je veikloje. Daugelis to meto Florencijos bank\xc5\xb3 buvo tarptautiniai, turintys savo skyrius daugelyje Europos \xc5\xa1ali\xc5\xb3, tod\xc4\x97l florinas netrukus tapo pagrindine prekybine moneta, naudota didiesiems mok\xc4\x97jimams ir pakeitusia iki tol naudot\xc4\x85 sidabr\xc4\x85._NEWLINE_XIV a. apie 150 \xc5\xa1ali\xc5\xb3 ir savivald\xc5\xb3 \xc4\x97m\xc4\x97 kaldinti savas florin\xc5\xb3 kopijas. Viena svarbiausi\xc5\xb3 florino tipo monet\xc5\xb3 tapo Vengrijos forintas, kadangi Vengrijos karalyst\xc4\x97 buvo daugiausia aukso i\xc5\xa1kasanti Europos valstyb\xc4\x97. Kol \xc4\xaf Europ\xc4\x85 XVI ir XVII a. nepapl\xc5\xabdo Naujojo Pasaulio auksas, pagrindiniu aukso \xc5\xa1altiniu buvo Afrika._NEWLINE_Florencijos florinai i\xc5\xa1siskyr\xc4\x97 savo i\xc5\xa1vaizda\xc2\xa0\xe2\x80\x93 vienoje pus\xc4\x97je pavaizduotas miesto simbolis heraldin\xc4\x97 lelija, kitoje\xc2\xa0\xe2\x80\x93 Jonas Krik\xc5\xa1tytojas su a\xc5\xa1utine._NEWLINE__NEWLINE_Kit\xc5\xb3 \xc5\xa1ali\xc5\xb3 florin\xc5\xb3 i\xc5\xa1vaizda buvo kitokia\xc2\xa0\xe2\x80\x93 buvo pakeisti u\xc5\xbera\xc5\xa1ai, o v\xc4\x97liau heraldin\xc4\x99 lelij\xc4\x85 pakeit\xc4\x97 kitokie heraldiniai simboliai, da\xc5\xbenai primenantys \xc5\xa0v. Marij\xc4\x85._NEWLINE_Jonas Krik\xc5\xa1tytojas kit\xc5\xb3 \xc5\xa1ali\xc5\xb3 florinuose buvo kei\xc4\x8diamas \xc4\xaf kitas fig\xc5\xabras. Vengrijos forintuose Jon\xc4\x85 Krik\xc5\xa1tytoj\xc4\x85 pakeit\xc4\x97 \xc5\xa0v. Ladislavas (XI a. Vengrijos karalius, \xc5\xa1ventasis Vengrijos glob\xc4\x97jas), laikantis kovos kirv\xc4\xaf (vietoj skipetro, kur\xc4\xaf laik\xc4\x97 Jonas Krik\xc5\xa1tytojas)._NEWLINE_Prad\xc4\x97jus kaldinti florinus, florino vert\xc4\x97 1252\xc2\xa0m. buvo lygi vienai lirai. Aukso kiekis florine nekito, o kit\xc5\xb3 monet\xc5\xb3 vert\xc4\x97 krito. 1500\xc2\xa0m. florinas jau buvo lygus 7 Florencijos liroms. Lygiai taip pat svyravo kit\xc5\xb3 \xc5\xa1ali\xc5\xb3 pinigini\xc5\xb3 vienet\xc5\xb3 vert\xc4\x97, tod\xc4\x97l florinas i\xc5\xa1laik\xc4\x97 tarptautini\xc5\xb3 mok\xc4\x97jim\xc5\xb3 priemon\xc4\x97s status\xc4\x85._NEWLINE_XIV a. pabaigoje keliose vokie\xc4\x8di\xc5\xb3 valstyb\xc4\x97se kaldinti florinai, kuri\xc5\xb3 aukso kiekis buvo ma\xc5\xbeesnis, imti vadinti Rheingulden, kur\xc4\xaf pla\xc4\x8diai naudojo Vokietijos \xc5\xbeem\xc4\x97se. XV a. reinguldenus per\xc4\x97m\xc4\x97 ir \xc5\xa0ventoji Romos imperija, kur juos \xc4\x97m\xc4\x97 vadinti Reichsgulden.'